La Colla Verda programa voluntariats a la Marjal dels Moros
19 de gener 2023

![](/media/wfifalan/dbc976c0-6c57-41d3-af73-12a456c84055.jpeg?width=850&height=507.875)

La Colla Verda, el projecte de voluntariat mediambiental de l’Ajuntament de Sagunt i Acció Ecologista-Agró, arranca este 2023 amb una campanya d’activitats a la Marjal dels Moros, concretament, tres jornades en les quals convida a la ciutadania a participar.

La primera d’estes jornades està programada per al dissabte, 28 de gener, on celebraran el Dia de l’Arbre. La segona, que serà el 18 de febrer, la dedicaran a col·locar caixes niu i en la tercera, convocada per a l’11 de març, plantaran lliris grocs. «**T’esperem per a posar el teu granet d’arena en la conservació de la Marjal dels Moros!**», afirmen des de la Colla Verda. L’objectiu principal d’estes activitats és millorar i adequar els hàbitats de la Marjal dels Moros de cara a la primavera.

El primer voluntariat serà el dissabte, 28 de gener, amb motiu del Dia de l’Arbre. Eixe dia la Colla Verda té programada una plantació en la zona litoral de la Marjal dels Moros. Esta cita comptarà amb la col·laboració del Servei Devesa-Albufera de l’Ajuntament de València, que facilitarà arbres i arbustos autòctons com tamarits (Tamarix gallica) i càdecs marins (Juniperus oxycedrus subsp. macrocarpa).

La segona activitat hivernal a la Marjal dels Moros està programada per al dissabte, 18 de febrer, en la qual conviden a la ciutadania a participar en una jornada de col·locació de caixes niu per a aus insectívores. Esta activitat es realitzarà en la zona interior de la Marjal i el seu objectiu és afavorir i facilitar la reproducció d’ocells com el totestiu (Parus major) en esta zona humida.

Finalment, la tercera i última cita de la Colla Verda este trimestre serà el dissabte, 11 de març, on es durà a terme una plantació de lliris grocs (Iris pseudacorus) per a embellir canals i séquies de la Marjal. Després de la plantació, s’aprofitarà per observar diverses espècies d’aus que es troben en este aiguamoll.

Per participar en els voluntariats hivernals de la Colla Verda, que començaran a les 10.30 hores, cal inscripció prèvia, ja que l’aforament és limitat.

*   [](http://www.facebook.com/sharer.php?u=https://aytosagunto.es/va/actualitat/la-colla-verda-programa-voluntariats-a-la-marjal-dels-moros/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-programa-voluntariats-a-la-marjal-dels-moros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-programa-voluntariats-a-la-marjal-dels-moros/ "Linked In")
*   [](mailto:?body=https://aytosagunto.es/va/actualitat/la-colla-verda-programa-voluntariats-a-la-marjal-dels-moros/)